התכנית לייעוץ ארגוני

Organizational consulting program

המחלקה לסוציולוגיה ולאנתרופולוגיה

התכנית לייעוץ ארגוני

בניין מקסיקו 213, חדר 400

אוניברסיטת בר-אילן, רמת גן 5290002

###### טלפון: 03-5318093, פקס: 03-7384037

###### דואר אלקטרוני: [Org.consult@biu.ac.il](mailto:Org.consult@biu.ac.il)

###### שנת הלימודים תשעט

# ייעוץ ארגוני

המציאות הארגונית המורכבת והמתפתחת בקצב מהיר בישראל הפכה את חקר הארגונים ובתוכו את מקצוע הייעוץ הארגוני לתחומים מבוקשים מאוד. ארגונים המצויים בתחרות מתמדת ובמאבקי הישרדות (מול תביעות שוק גוברות ומול מתחרים בארץ ובעולם) פונים ליועצים ארגוניים על-מנת לסייע בידם לשפר את יכולותיהם ולהגביר את איכות ביצועיהם.

על רקע זה הוחלט במחלקה לסוציולוגיה ולאנתרופולוגיה באוניברסיטת בר-אילן לפתח תכנית לימודים לתואר שני ללא תזה בסוציולוגיה ובאנתרופולוגיה עם התמחות בייעוץ ארגוני. תכנית הלימודים מיועדת להרחיב ולהעמיק את ידיעותיהם של התלמידים ואת הבנתם בתחומים השונים של הסוציולוגיה והאנתרופולוגיה ולקדם את התפתחותם התיאורטית והמתודולוגית. במסגרת זו, התכנית שמה דגש על תרומותיהן של הסוציולוגיה והאנתרופולוגיה להעמקת ההבנה של התהליכים החברתיים והתרבותיים המאפיינים הן את החיים בתוך ארגונים, הן את הסביבה הגלובלית ורבת-הפנים שבה ארגונים פועלים, והן את שוק העבודה וההקשרים הפרופסיונליים השונים המבנים חוויות עבודה וקריירות. על סמך הכשרה זו, התכנית מעניקה לתלמידים הבנה מופשטת ותיאורטית, ויחד עם זאת מעשית, של שוק העבודה ושל ארגונים מורכבים ומשום כך את היכולת לייעץ למגוון רחב של ארגונים: ארגוני היי-טק ((Hi-Tech, ארגוני לואו-טק (Low-Tech), ארגונים ציבוריים וארגונים הפועלים ללא כוונות רווח.

התכנית משלבת קורסים תיאורטיים ברמה גבוהה מתחום הסוציולוגיה והאנתרופולוגיה לצד לימודי ארגון, סדנאות וקורסים יישומיים בייעוץ ארגוני. אלו מועברים על-ידי חוקרים ואנשי מקצוע מהמחלקה לסוציולוגיה ולאנתרופולוגיה ומחוצה לה שהם בעלי ניסיון רב-שנים ומחזיקים בהצלחה מוכחת. אנו במחלקה לסוציולוגיה ולאנתרופולוגיה מאמינים שקורסים כמו תיאוריות סוציולוגיות, ניתוח סוציולוגי של החברה הישראלית או מחקר איכותני יהפכו את בוגרי התוכנית שיעסקו בייעוץ ארגוני לבעלי השכלה רחבה והשקפה מתוחכמת על החברה ועל שוק העבודה. קורסים כמו התנהגות ארגונית, משאבי אנוש, אבחון ופיתוח ארגוני, ניהול אסטרטגי, ייעוץ אישי והנחיית קבוצות, יקנו לתלמידים לא רק מודלים וכלים קיימים 'מן המוכן', אלא גם את היכולת ללמוד ולנתח תופעות ארגוניות וניהוליות באופן עצמאי, כבסיס לפיתוח תובנות וכלים שיתאימו למציאות ארגונית משתנה ודינאמית.

**מטרתה של התוכנית היא להעניק לתלמידים תשתית תיאורטית ואינטלקטואלית בתחומים השונים של הסוציולוגיה והאנתרופולוגיה, לצד כלים יישומיים בייעוץ ארגוני ובמגוון רחב של תפקידים הקשורים בארגונים, כמו ניהול, הדרכה, הנחיית קבוצות וניהול משאבי אנוש**

**מסלול התמחות בייעוץ ארגוני במגזר השלישי**

בעשורים האחרונים המגזר השלישי (עמותות וארגונים הפועלים למען צדק חברתי ללא כוונות רווח) צומח בקצב מהירברחבי העולם ובעיקר במדינות המערביות. המחקר מייחס זאת לשני תהליכים המתרחשים בו בזמן: דעיכה של מדינת הרווחה ושל שירותי תמיכה חברתיים, ופריחה של רעיונות פוליטיים וכלכליים ניאו-ליברליים התומכים בקידום יוזמה חופשית ותחרות. עוצמת ההשפעה של התהליכים הללו מורגשת בישראל, כמו במקומות אחרים בעולם, בצמצום מעמד הביניים ובהתרחבות הפער בין עניים לעשירים; צמצום שעיקרו התעשרות של קבוצה חברתית מצומצמת וגידול במספרן של קבוצות חברתיות שאין להן את המשאבים הכלכליים הנחוצים לעמוד בתחרות. התרחבותם של בעיות וצרכים בקרב הקבוצות הללו בישראל, הביאה לצמיחתו המהירה של המגזר השלישי ובתוכו לעליה דרמטית במספרם של עמותות וארגונים הפועלים ללא כוונת רווח לשיפור רווחתן של הקבוצות הללו.

בשנת הלימודים תשעב פתחנו מסלול התמחות בייעוץ ארגוני במגזר השלישי. הלימודים במסלול זה מכשירים את התלמידים לעבודה ייעוצית עם עמותות וארגונים הפועלים ללא כוונות רווח. הלימודים במסלול כוללים פרקטיקום (התמחות) ייעודי, שיתקיים בארגוני מגזר שלישי וקורסים שמעניקים למשתתפים כלים להבנה של תהליכים חברתיים ופוליטיים הקשורים למגזר השלישי ולהתערבות ייעוצית בו.

**תנאי קבלה ודרישות מוקדמות**

התכנית מוכנה לשקול מועמדות של מסיימי תואר ראשון בעלי ציון ממוצע של 80 לפחות. מספר המקומות מוגבל והקבלה היא על בסיס תחרותי, השגת ציון המינימום אינה מבטיחה קבלה. ניתנת עדיפות לבוגרי תואר ראשון במדעי החברה ולבעלי ניסיון בייעוץ, בהדרכה או בניהול.

ההחלטה הסופית על קבלת מועמדים ללימודי התואר השני הינה

בסמכות הוועדה לתואר שני.

**הרשמה**

הדרך הטובה ביותר להירשם לתכנית היא דרך אתר ההרשמה של האוניברסיטה ([אתר ההרשמה](http://graduate-school.biu.ac.il/node/622)).

ההרשמה היאללימודי תואר שני במחלקה לסוציולוגיה ולאנתרופולוגיה במסלול "סוציולוגיה ארגונית – ייעוץ ארגוני בלי תזה", מספר מסלול 64-508.

מועמדים המבקשים להירשם למסלול המגזר השלישי מתבקשים לציין זאת בשאלון למועמד.

**מסמכי הרשמה**

לאחר סיום ההרשמה הראשונית באתר של בר-אילן, יש להעביר תוך שבוע ימים את המסמכים הבאים לוועדה לתואר שני:

1. תעודת תואר ראשון + גיליון ציונים מעודכן (מקורי/נאמן למקור, ב-2 עותקים)
2. צילום תעודת זהות ב- 2 עותקים
3. קורות חיים ב- 2 עותקים (Curriculum Vita)

**\*\*בוגרי תואר ראשון בבר אילן בלבד לא נדרשים להעביר גיליון ציונים ואישור זכאות של התואר הראשון.**

בנוסף, יש להעביר את המסמכים הבאים ישירות למשרדי התוכנית לייעוץ ארגוני:

1. שאלון למועמד. [לטופס השאלון](file:///\\BIU-admin7.mn.biu.ac.il\MsNov\Data\Hevra\Org-Consult\שנהל%20תשעט\שאלון%20למועמד.doc)
2. המלצה אקדמית –מועמדים שסיימו את לימודיהם בשלוש השנים האחרונות. [לטופס ההמלצה](file:///\\BIU-admin7.mn.biu.ac.il\MsNov\Data\Hevra\Org-Consult\שנהל%20תשעט\המלצה%20אקדמית.doc)
3. [המלצה ממקום העבודה](http://sociology.biu.ac.il/files/sociology/shared/professional_recommendation_0.doc). [לטופס ההמלצה](file:///\\BIU-admin7.mn.biu.ac.il\MsNov\Data\Hevra\Org-Consult\שנהל%20תשעט\המלצה%20ממקום%20העבודה.doc)
4. שתי תמונות פספורט

(\*) בנוסף, ניתן לקבל את הטפסים במזכירות התכנית או להדפיסם דרך הקישור הבא: [אתר המידע למועמדים](http://sociology.biu.ac.il/page/313)

על ההמלצות להישלח למשרדי התכנית, **ישירות** על-ידי הממליצים בפקס או במייל (פרטי ההתקשרות מופיעים על גבי ההמלצה)**.** לא יתקבלו המלצות שישלחו על ידי מועמדים, אנו מבטיחים לשמור על סודיות מלאה.

**לצערנו, לא נוכל לדון בבקשות לימודים שיוגשו ללא כל המסמכים הנדרשים.**

התכנית שומרת המלצות במשך שנתיים בלבד. באחריות התלמידים שמגישים את מועמדותם בפעם השנייה ושמעוניינים להשתמש בהמלצות הללו, לוודא עם מזכירות התוכנית כי ההמלצות נמצאות.

**הרישום לתכנית נפתח ב- 21 בינואר, 2018 ויסתיים בחודש יוני, 2018.**

**מבנה הלימודים**

התכנית תמשך שנה אחת, שלושה סמסטרים רצופים (חורף, אביב, קיץ). הלימודים יתקיימו בימי חמישי בין השעות 14:00-21:30 ובימי שישי בין השעות 8:00-13:30, לא כולל לימודי יסוד. מערכת הלימודים סגורה ומובנית, ללא בחירה. יש להיערך לכחצי יום נוסף בשבוע, לצורך עבודת הפרקטיקום.

יש ללמוד ברציפות עד לסיום התואר. תלמידים שאינם מגיעים ו/או יצאו לחופשה מכל סוג שהיא מבלי לקבל על כך אישור מראש, ייחשבו כתלמידים שוויתרו על מקומם בתכנית. סעיף זה הוא בבחינת הודעה מראש לתלמידים אלה, ולא תינתן להם הודעה נוספת על הפסקת לימודים.

**חובת נוכחות**

הנהלת התכנית מקפידה על נוכחות בכל השיעורים, התרגילים והמפגשים הקשורים לתכנית. היעדרות לא מאושרת של יותר משני שיעורים מהרצאות ושיעור אחד ברצף מסדנא תגרור אוטומטית ביטול הקורס או הסדנה.

**השלמות, אנגלית ולימודי יסוד**

**השלמות:** השלמות ללימודי תואר שני בתכנית לייעוץ ארגוני משולבות במסגרת הקורסים הרלוונטיים. לא נדרשות השלמות מיוחדות מעבר לכך.

**אנגלית:**על התלמידים להגיע לרמת פטור באנגלית. הזכאים לפטור, על פי הקריטריונים של המחלקה ללימודי שפה זרה, הינם:

1. תלמידים שקיבלו ציון 85 ומעלה בקורס הפטור לתואר ראשון באוניברסיטאות: בר-אילן, תל-אביב, חיפה, בן-גוריון, אריאל, העברית, הטכניון, ב- 10 השנים שקדמו לתואר השני.
2. תלמידים שהגיעו לרמת פטור במבחן אמיר/פסיכומטרי, ב 10 השנים שקדמו לתואר השני.
3. תלמידים בעלי תואר ראשון במחלקה לאנגלית באחת מהאוניברסיטאות הבאות: בר אילן, אריאל, העברית, תל אביב, בן גוריון וחיפה.

תלמידים שיתקבלו לתכנית ואינם זכאים לפטור ידרשו לגשת לבחינת רמה לפני תחילת שנת הלימודים. **הבחינה תיערך על-ידי הנהלת התכנית ולא על-ידי המחלקה ללימודי שפה זרה.** קורס האנגלית יתקיים בסמסטר ב' והוא משולב במערכת הלימודים.

**באחריות התלמידים להסדיר מול היחידה לאנגלית כשפה זרה 03-5318237, את זכאותם לפטור.**

**לימודי יסוד:** לפי דרישות האוניברסיטה, תלמידים לתואר שני נדרשים ללמוד קורסי יסוד ביהדות. בוגרי בר אילן חייבים בקורס שנתי אחד, בוגרי אוניברסיטאות אחרות חייבים בשני קורסים. הקורסים הינם בלימוד עצמי וכוללים שני מפגשי הכנה לבחינה.

הנחיות מפורטות יינתנו עם פתיחת שנת הלימודים.

**שכר לימוד**

שכר הלימוד בתכנית הינו 45,000 ₪ כולל לימודי יסוד ואנגלית. שכר הלימוד צמוד למדד המחירים לצרכן ואינו כולל תשלומים נלווים (מתעדכן מעת לעת).

**מלגות**

חמש מלגות בסך 6,000 ₪ כל אחת, יחולקו בסוף התואר לחמישה סטודנטים מצטיינים. לא יוענקו מלגות סיוע.

**דרישות נוספות**

הוועדה האוניברסיטאית לתואר שני רשאית לחייב את התלמידים בקורסים נוספים בהתאם לתקנון הוועדה. ככלל, ההוראות בחוברת זו באות להוסיף לתקנות הכלל אוניברסיטאיות ולא לגרוע מהן.

**נהלים ותקנון**

תלמידי התכנית יהיו כפופים לנהלים הכלליים של הפקולטה, כפי שהם מופיעים בשנתון הפקולטה בתקנון התכנית ובתקנון הוועדה לתואר שני הנהוג באוניברסיטה.

**תכנית לימודים (ללא תזה; 19.5 שעות, לא כולל לימודי יסוד ואנגלית). יתכנו שינויים.**

| **סדנאות בייעוץ ארגוני (8)** | נקודות זכות | | |
| --- | --- | --- | --- |
| ייעוץ אישי – תיאוריה ופרקטיקה | 2 | | |
| תהליכים קבוצתיים | 2 | | |
| אבחון ופיתוח ארגוני (פרקטיקום) | 4 | | |
| **קורסים בארגונים (6)** | נקודות זכות | | |
| משאבי אנוש – איתור ופיתוח פוטנציאל ניהולי | 1 | | |
| קורסי בחירה: עולם העבודה בעידן דיגיטלי / ניהול משברים בארגונים / זירות ארגוניות בעידן נאו ליברלי | 1 | | |
| ניתוח דוחות כספיים | 1 | | |
| אתיקה ארגונית ואחריות חברתית | 1 | | |
| פרו פרקטיקום: היסטוריה מושגית של שדה הפיתוח הארגוני | 1 | | |
| תיאוריה ארגונית | 1 | | |
| **קורסים כלליים (5.5)** | | נקודות זכות |
| תיאוריות סוציולוגיות | | 2 |
| חברה ישראלית | | 1 |
| שיטות מחקר: כמותני (סטטיסטיקה ושיטות מחקר) | | 1.5 |
| שיטות מחקר: איכותני | | 1 |

**מערכת שעות**

|  |  |  |  |  |
| --- | --- | --- | --- | --- |
| יום בשבוע | שעות | סמסטר א | סמסטר ב | קיץ |
| חמישי | 15:30-14:00 | תיאוריה ארגונית | ייעוץ אישי | מחקר כמותני |
| 16:00-17:30 | מחקר איכותני | ייעוץ אישי | משאבי אנוש |
| 18:00-19:30 | תיאוריות סוציולוגיות | ניתוח דוחות כספיים | אתיקה ארגונית ואחריות חברתית |
| 20:00-21:30 | תיאוריות סוציולוגיות | אנגלית | חברה ישראלית |

|  |  |  |  |  |
| --- | --- | --- | --- | --- |
| יום בשבוע | שעות | סמסטר א | סמסטר ב | קיץ |
| שישי | 8:00-9:30 | פרו פרקטיקום | קורסי בחירה  **עולם העבודה הדיגיטלי / ניהול משברים בארגונים / זירות ארגוניות בעידן נאו ליברלי** | תהליכים קבוצתיים |
| 10:00-11:30 | פרקטיקום | פרקטיקום | תהליכים קבוצתיים |
| 12:00-13:30 | פרקטיקום | פרקטיקום | תרגיל כמותני |

\*לימודי יסוד ואנגלית – בהתאם לדרישות האוניברסיטה

הרמבם ומשנתו הפילוסופית         03-099-23

דיני משפחה                            02-097-23

**המרצים בתכנית**

פרופסור ברוך שמעוני (ראש התכנית), דר' יצחק וייסברג, דר' גדי ניסים, דר' עינת בהגלי, מר איתמר רוגובסקי, דר' שלמה גוזמן, דר' דנה רוזן, דר' הדס הרמתי, דר' הדס ירון, דר' שני קונה, דר' ישי דרור, דר' ליאור שוחט, דר' חן משגב, דר' ריקי גליה, דר' איתן ברונשטיין, רואה חשבון אבישי עובדיה, גב' חגית לקר, גב' רויטל פלד, גב' תמי איילון, גב' שרית בן יאיר גדרון, גב' מאיה בן-סעדון, מר אבנר יציב, מר שבתאי מג'ר, גב' ורדית יעקבי, גב' ענת גרתי, גב' לינדה יעקב שדה.

**תיאור הקורסים**

**תיאוריות סוציולוגיות / דר' דנה רוזן**

קורס זה פורש טווח רחב של גישות סוציולוגיות החל מגישות מאקרו-מבניות, דרך גישות מיקרו ועד לגישות פוסט מודרניות עכשוויות. פרספקטיבות אלה מציעות דיון מורכב ליחסים שבין מבנה, שיח, תרבות והתנהגות הפרט בחיי היומיום בכלל ובארגונים בפרט. התיאורטיקנים אותם נלמד במהלך הקורס הם: אמיל דורקהיים, קרל מרקס, מקס ובר, אירווין גופמן, פייר בורדייה, מישל פוקו, קתרין מקקינון, גודית באטלר, אולריך בק וזיגמונט באומן.

**פרקטיקום: אבחון ופיתוח ארגוני / דר' שני קונה/ לינדה יעקב שדה / ענת גרתי / דר' גדי ניסים**

מטרת הקורס היא להקנות ידע ומיומנויות באבחון ארגונים והתערבות בהם, לצד ביסוס זהות כאנשי מקצוע בשדה הייעוץ הארגוני. קורס הפרקטיקום יתנהל כסדנה מעשית אשר תלווה את הסטודנטים ותעניק להם הדרכה (supervision) בביצוע אבחון ארגוני הלכה למעשה. איתור ארגון הלקוח להתנסות המעשית הינו באחריות הסטודנטים. כל סטודנט/ סטודנטית יהיה/תהיה מעורב בארגון זה חצי יום בשבוע, כחלק מדרישות הקורס. הקורס יאפשר התנסות מגוונת בהיבטים רלוונטיים לעבודת היועץ הארגוני, ביניהם: סיכום, ניתוח ושימוש בתיאוריות לשם הפקת ידע ותובנות ייעוציות; עבודה בצוות; עמידה מול קבוצה והצגת תוכן באמצעים מגוונים במסגרת זמן נתונה; הנחיית דיון; קבלת משוב; קבלת הדרכה קבוצתית.

סמסטר א' יוקדש להיכרות עם תיאוריות ארגוניות קאנוניות, להבנת תחום האבחון ולראשית ההתנסות באבחון ארגון הלקוח. סמסטר ב' יוקדש להתעמקות בנושא של שינוי ארגוני ולהתנסות בפעולת ההתערבות הייעוצית בארגון הלקוח.

**עולם העבודה הדיגיטלי** **(קורס בחירה) / גב' נטע אבנון**

עולם העבודה בחברות מערביות מפותחות עובר בעשורים האחרונים שינויים מבניים עמוקים הנובעים בעיקר מהקצב המהיר של ההתפתחות הטכנולוגית. מיקור חוץ גלובלי ועבודה בארגונים גלובליים, מעבר לכלכלת ידע ושירותים ושינוי בכישורים הדרושים בשוק העבודה, אוטומציה וטכניזציה של עבודה ושל עיסוקים, רשתות חברתיות, קהילות וירטואליות והופעת צורות חדשות של הכשרה מקצועית הם רק חלק מהשינויים שאנו עדים להם בעשורים האחרונים. מהפכת המידע, האינטרנט ועושר הנתונים הדיגיטליים הזמינים הם בעלי השפעה עמוקה על תוכן וארגון העבודה בקרב ארגונים ועיסוקים. הקורס יקנה בקיאות בתמורות רחבות אלו.

**זירות ארגוניות בעידן נאו ליברלי (קורס בחירה) / דר' חן משגב**

הקורס יעסוק בשני מושגים - אקטיביזם וזהות - ובאופן בו הם באים לידי ביטוי בזירות ארגוניות שונות (ארגוני חברה אזרחית, תאגידים, חברות וכו׳). באופן ספציפי נעסוק באופן שבו זהויות (מעמדיות, אתניות, לאומיות, מגדריות ועוד) מעצבות ומשפיעות על האופן בו מובנה ופועל אקטיביזם בזירות ארגוניות בהקשרים שונים, כגון זכויות עובדים  והעסקה פוגענית, אחריות חברתית של עסקים ותאגידים, מאבקים להכרה. כמו כן הקורס יעסוק בדילמות שונות המתעוררות סביב סוגיות של אקטיביזם וזהות, כגון סוגיות של מימון, נאו-ליברליזם, ושעתוק דפוסים גלובליים.

**ניהול משברים בארגונים (קורס בחירה) / דר' ישי דרור**

היערכות למצבי משבר הפכה בשנים האחרונות לנושא המקבל תשומת לב ניהולית רבה. זאת לנוכח הנזקים העלולים להיגרם לארגון עקב היערכות בלתי מספקת או ניהול כושל של המשבר. הקורס עוסק במיפוי סוגי המשברים, בהבנת מאפייני מצבי המשבר, ובאסטרטגיות לניהול משברים. הוא משלב ידע תיאורטי עם דוגמאות מעשיות ו- Case Studies של משברים ארגוניים מהעולם ומישראל. במהלך הקורס מבוצעות בכיתה סימולציות של מצבי משבר.

דר' ישי דרור משמש יועץ בכיר בנושאי היערכות למצבי משבר בארגונים גדולים בארץ ובעולם (במסגרת הבנק העולמי).

**תיאוריה ארגונית / דר' יצחק וייסברג**

הקורס מקנה לסטודנטים ידע מעמיק בנושאים נבחרים בתיאוריה ארגונית, בפרט: קבלת החלטות בארגונים, הבעת קול בארגונים (Exit & Voice), למידה ארגונית ורשתות ותנועות חברתיות. הסטודנטים יידרשו לקרוא מאמרים תיאורטיים ואמפיריים לקראת כל שעור, להשתתף בדיונים אודותיהם במהלך השיעור, ולהגיש עבודה מסכמת בסופו.

**שיטות מחקר: כמותני / דר' עינת בהגלי**

הקורס נועד להציג את עקרונות הניתוח הסטטיסטי הרב-משתני ולהקנות לסטודנטים ידע ומיומנויות מתודולוגיות בקריאת וניתוח נתונים כמותיים הנחוצות לביצוע מחקר עצמאי. הקורס יתמקד בעקרונות הרגרסיה ושימושיה לבחינה אמפירית של סוגיות סוציולוגיות. במהלך הקורס יתרגלו הסטודנטים את השימוש בטכניקות הסטטיסטיות הנלמדות על נתוני אמת באמצעות תוכנות סטטיסטיות (SPSS).

**ייעוץ אישי – תיאוריה ופרקטיקה / מר אבנר יציב, דר' הדס הרמתי, מר שבתאי מג'ר, גב' מאיה בן-סעדון**

הקורס שם במוקד את המפגש הייעוצי האישי (מפגש "אחד על אחד"), בקונטקסט של הייעוץ הארגוני, המערכתי. בקורס תעשה היכרות עם התיאוריה והפרקטיקה של הייעוץ האישי. פיתוח הבנה של הדינאמיקה המאפיינת את המפגש הייעוצי האישי, והקניית מיומנויות ניהול מפגש בעל ערך ומשמעות. פגישות אישיות מהוות את המסגרת השכיחה ביותר להתרחשות של פעולה ייעוצית. היכולת לנהל מפגש בין אישי אפקטיבי ומצמיח היא אחד היסודות החשובים ביותר בעבודת היועץ. מפגשים אישיים מתבצעים עם מזמיני עבודה, עם נועצים, עם יועצים אחרים, עם עובדים בארגון, במסגרת תהליכי אבחון והתערבות. הקורס יכלול היכרות עם מסגרות תיאורטיות רלבנטיות שונות, והתמקדות בפיתוח מיומנויות. בצד הלמידה התיאורטית, יינתן משקל ללמידה התנסותית. דגש מרכזי יושם על פיתוח יכולת אינטרוספקציה, קבלה ומתן משוב, ככלי עבודה מרכזיים בעבודת היועץ.

**שיטות מחקר: איכותני / דר' שלמה גוזמן**

מטרת הקורס הינה להציג את שיטת המחקר האיכותנית והחשיבה התיאורטית שביסודה. הקורס פורש את סיפור המחקר האנתרופולוגי בפרט והמחקר האיכותני בכלל ומשלב דיון תיאורטי והתנסות בעריכת מחקר.

מסעו של האנתרופולוג בתרבות חדשה דורש עמידה באתגרים ומילוין של משימות מחקר. לאחר שלב ההלם הראשון, החוקר יוצא למסע תרבותי מרתק, אשר במהלכו הוא רושם את חוויותיו ומפענח את התנהגות האנשים עמם הוא נפגש. דוגמא לשאלות שבמוקד הקורס: מה טיבו של השדה התרבותי? כיצד נערכת תצפית באנשים? מדוע על החוקר להשתתף בטקסים? מהו סיפור אתנוגרפי? כיצד יש לספרו? במהלך השיעורים מוצגים מקורות רעיוניים והיסטוריים של שיטות מחקר איכותניות: משמעות המחקר האיכותני, אסטרטגיות לאיסוף נתונים, וגישות לפרשנות הממצאים. דגש מיוחד מושם על עבודת השדה, שהנה תהליך ובו מספר שלבים: תחילתו בשיקולי בחירת השדה והכניסה אליו, וסופו בדוח אתנוגרפי.

**ניתוח דוחות כספיים / רואה חשבון אבישי עובדיה**

הקורס נועד להקנות ידע וכלים בניתוח פיננסי של דוחות כספיים – המאזן, דוח רווח והפסד ותזרים המזומנים. במהלך הקורס יפורטו המרכיבים של כל אחד מהדוחות, המידע בכל דוח, והחשיבות של כל דוח להבנת מצבה העסקי של הפירמה. כמו כן, ידונו סוגיות חשבונאיות חשובות לניתוח דוחות וכן ידונו סוגיות הקשורות לענפים מיוחדים. חומר הקריאה בקורס מבוסס על ספרות מקצועית, לצד מידע שוטף ועדכני - דוחות כספיים שוטפים של חברות מובילות - טבע, צ'ק פוינט, כיל, נייס, ריטליקס, אסם, ונוספות; וכן נעבור על דוחות אנליסטים מבתי השקעות מובילים.

**אתיקה ארגונית ואחריות חברתית/ דר' ריקי גליה**

מטרת הקורס היא לדון בסוגיות מרכזיות של אתיקה ארגונית ואחריות תאגידית (corporate responsibility); בהקשריהן ההיסטוריים, הכלכליים, והחברתיים, ברמה המקומית והגלובלית וכן, להקנות כלים מושגיים הקשורים לתחום האתיקה והאחריות החברתית של עסקים, ולסייע בפיתוח מחשבה ביקורתית בנוגע להשלכות החברתיות-פוליטיות של הפעילות העסקית על בעלי העניין (עובדים, לקוחות, צרכנים, הקהילה ועוד) של הארגון.

תוצר השילוב בין עסקים למטרות אתיות-חברתיות  מושרש בתרבות הקפיטליסטית. בהתאם לכך, הקורס ידון בתפקידם הכלכלי, הפוליטי והתרבותי של ארגונים רב לאומיים בגלובליזציה הכלכלית, המאופיינת בהתפשטותה של חשיבה ניאו-ליברלית וכן, באופן ייחודי בתרבות עסקית הקרויה "אחריות חברתית של עסקים" או "אחריות תאגידית" כדפוס גלובלי בתצורתו החדשה. בהתאם לכך, במסגרת הקורס נשאל - האם מדובר בתוצר של תהליכים שאירעו בקפיטליזם הגלובלי או בתצורות חדשות של תופעה ישנה? כמו כן, נעסוק בשאלת בחינת הזיקה בין אחריות תאגידית לבין גישות ניהוליות. ברובד השני, נעסוק באופנים בהם תהליכים גלובליים ולוקליים מתלכדים לכדי שדה בעל מאפיינים ייחודיים, כפי שבא לידי ביטוי במקרה הישראלי.

**פרו-פרקטיקום: היסטוריה מושגית של שדה הפיתוח הארגוני / דר' איתן ברונשטיין**

הקורס עוסק בהתפתחותו ההיסטורית של שדה הפיתוח הארגוני. ראשיתו של הקורס בהמשגותיו הבראשיתיות המערכתיות של קורט לוין, האב המייסד של השדה. הקורס יעסוק גם בחדירתה של הפרספקטיבה הפסיכולוגית לשדה הפיתוח הארגוני וייחתם בדיון בגישות הדיאלוגיות הדומיננטיות בימים אלו. הקורס מבוסס על הרצאות ועל דיונים תיאורטיים במסגרת המליאה.

**תהליכים קבוצתיים / גב' חגית לקר, גב' רויטל פלד, גב' תמי איילון וגב' שרית בן יאיר גדרון**

ארגונים מבססים הרבה מעבודתם על הרכבים קבוצתיים: צוותי משימה, צוותי פרויקט, וועדות, צוותים ניהוליים ועוד. ארגונים, כישויות ממוקדות משימה במהותן, נוטים לשים את הדגש העיקרי בהתנהלות קבוצות בעבודה על תפקוד במישור הרציונאלי: יעילות, תוצאתיות, השגת יעדים וכדומה. יחד עם זאת, התבוננות בקבוצות בעולם העבודה חושפת עולם אמוציונאלי עשיר, לא צפוי, המושפע מתהליכים מודעים ולא מודעים המאפיינים קבוצות ונוטה להפתיע עם הופעתו בהקשר הארגוני. הכרות עם רעיונות מתחום התיאוריה הקבוצתית יכולה להעניק לאיש המקצוע פרספקטיבה המאפשרת הבנה עמוקה של דפוסי התנהגות קבוצתיים אלו וכלים להגיב אליהם. סדנא זו תעסוק בחקר תהליכים קבוצתיים המופיעים בארגון, נעשה שימוש בקבוצות בזיקה למשימה הארגונית, ובחלקו של איש המקצוע ביחס לכך, כל זאת דרך למידה תיאורטית לצד התנסות חווייתית. בכל מפגש יהיו שתי יחידות: תיאורטית והתנסותית. הפרק התיאורטי יעסוק בלמידה של מושגי יסוד בתיאוריה קבוצתית וביישומם בעולם הארגוני ויכלול הרצאות משולבות בדיון, ובתנועה בין למידה במליאה ולמידה בתת קבוצות. היחידה השנייה תאפשר למידה התנסותית. במסגרת יחידה זו יוזמנו המשתתפים לחוות, להבין ולחקור יחד תהליכים קבוצתיים, צוותים ואישיים, ולקדם מודעות אישית ורגישות בין-אישית לגבי תפקוד איש המקצוע בקבוצה.

**משאבי אנוש – איתור ופיתוח פוטנציאל ניהולי / טרם נקבע**

מטרת הקורס להקנות לסטודנטים ידע על פעילויות הליבה של משאבי אנוש בארגונים, בד בבד עם פיתוח יכולות שמאפשרות למשאבי אנוש להוות שותף אסטרטגי בשולחן ההנהלה. זאת, באמצעות לימוד מודלים, מגמות ומתודות עבודה מרכזיות בניהול משאבי אנוש בארגונים ושילוב בין התיאוריה לפרקטיקה.

**חברה ישראלית / דר' עינת זמבל**

הקורס מציע היכרות עדכנית עם התמורות במבנה החברה הישראלית. השיעורים יציגו מספר נקודות מבט מתקדמות בסוציולוגיה של ישראל. במוקד הקורס יונחו לדיון נושאים מרכזיים במחקר החברה הישראלית כדוגמת מקורות אי-השוויון, יחסי דת וחברה, התמורות בדיוקן החברתי (האתני והמעמדי), ההתפתחויות בזירה הפוליטית ובחברה האזרחית ותסריטים לעתיד.